
Enyhén értelmi fogyatékos gyermekek és a társadalmi integráció

Herczog Mária szerint a gyermekotthonban folyó szakmai, pedagógiai munkáról nagyon kevés ismeretünk van (Herczog, 2003). TDK munkámban a gyermekvédelmi szakellátás hatáskörébe tartozó különleges lakásotthonokban élő enyhén értelmi fogyatékos gyermekeket nevelő-gondozó szakemberek társadalmi integrációval kapcsolatos véleményét kívántam megismerni - Magyarország egy megyéjére koncentrálva. Ezt különböző dimenziók mentén vizsgáltam: társadalmi szerepvállalás, önállóság, pályaválasztás és továbbtanulás, munkavállalás, társas kapcsolatok, lakhatás, életvitel. Azt is fontosnak tartottam megismerni, hogy az érintettek kapnak-e szakmai segítséget munkájuk során, és hogy mennyire és miben tartják jónak saját munkájukat és az intézményüket a gyermekek társadalmi integrációjának elősegítése szempontjából.
Témaválasztásomban döntő tényező volt személyes motivációm. Vizsgálatomhoz kérdőíves módszert választottam.
Eredményeim azt mutatják, hogy az intézmények sok szempontból reprodukálják a gyermek családi helyzetét. Sok esetben a különleges lakásotthonok nem tudják azt a pluszt biztosítani (a családhoz képest), mint amire hivatottak lennének. A dolgozók véleménye alapján a különleges lakásotthon nem tud esélyt nyújtani a gyermekeknek a jövőre nézve: sem az önállóságot, sem a társadalmi szerepvállalást, sem az egészséges életvitelt, sem a lakhatást, sem a munkavállalást nem tudja segíteni, támogatni. Szakmai segítséget az érintettek leginkább gyermekvédelmi szervektől kapnak (néhány helyen azonban ez is hiányzik), tágabb értelemben vett kapcsolattartás (külső szakemberekkel, intézményekkel) nem jellemző. A dolgozók kiemelt szerepet tulajdonítanak saját munkájuknak a gyermekek jövőjével kapcsolatban.
Bár vizsgálatom során számos korlátozó tényezővel is találkoztam, mégis remélem, vizsgálatom eléri célját: felhívja a figyelmet az ezen intézményekben élő enyhén értelmi fogyatékos gyermekekre.
 



